CELEX: 32021D1777
Language: ro
Date: 2021-10-05 00:00:00
Title: Decizia de punere în aplicare (UE) 2021/1777 a Consiliului din 5 octombrie 2021 de autorizare a Italiei să aplice rate reduse de impozitare la motorina utilizată pentru încălzire și la energia electrică furnizată în comuna Campione d’Italia

11.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 360/115
               
            
         DECIZIA DE PUNERE ÎN APLICARE (UE) 2021/1777 A CONSILIULUI
         din 5 octombrie 2021
         de autorizare a Italiei să aplice rate reduse de impozitare la motorina utilizată pentru încălzire și la energia electrică furnizată în comuna Campione d’Italia
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității (1), în special articolul 19,
         având în vedere propunerea Comisiei Europene,
         întrucât:
         
                     (1)
                  
                  
                     Prin scrisoarea din 7 august 2020, Italia a solicitat autorizarea aplicării, pentru perioada 1 ianuarie 2021-31 decembrie 2026, a unor rate reduse de impozitare la motorina utilizată pentru încălzire și la energia electrică furnizate în comuna Campione d’Italia, în temeiul articolului 19 din Directiva 2003/96/CE. Italia a furnizat informații și precizări suplimentare în sprijinul cererii la 19 ianuarie 2021.
                  
               
                     (2)
                  
                  
                     Comuna Campione d’Italia este o enclavă a Italiei în Elveția, cu o arie geografică foarte limitată și o populație redusă. Zona este muntoasă, ceea ce limitează dezvoltarea urbană, activitățile industriale și accesibilitatea sa globală. Având în vedere localizarea sa geografică, lipsa accesului la rețeaua de gaze naturale și condițiile climatice dificile, costurile de furnizare a produselor energetice în comuna Campione d’Italia sunt ridicate, indiferent dacă acestea sunt furnizate din Elveția sau din Italia. Mai mult, includerea comunei Campione d’Italia în teritoriul vamal al Uniunii la 1 ianuarie 2020 a condus la o creștere a costurilor energiei pentru gospodării și întreprinderi. În plus, Campione d’Italia traversează o criză economică severă, care a fost agravată de pandemia de COVID-19.
                  
               
                     (3)
                  
                  
                     Pentru a atenua costurile ridicate ale energiei în Campione d’Italia, impozitarea anumitor produse energetice ar trebui să fie redusă.
                  
               
                     (4)
                  
                  
                     Comisia a examinat măsura solicitată și a constatat că aceasta nu denaturează concurența, nu împiedică buna funcționare a pieței interne și nu poate fi considerată incompatibilă cu politica Uniunii în domeniul mediului, al energiei și al transporturilor. Ratele reduse ale impozitării atât pentru motorină, cât și pentru energia electrică ar rămâne egale sau mai mari decât nivelurile minime de impozitare stabilite în Directiva 2003/96/CE și ar compensa parțial creșterea costurilor energiei în comuna Campione d’Italia. Reducerea fiscală nu este cumulativă cu alte tipuri de reduceri fiscale.
                  
               
                     (5)
                  
                  
                     Prin urmare, Italia ar trebui să fie autorizată să aplice rate reduse de impozitare pentru motorina utilizată pentru încălzire și pentru energia electrică furnizate în comuna Campione d’Italia.
                  
               
                     (6)
                  
                  
                     Pentru a se asigura îndeplinirea obiectivelor urmărite prin măsura de derogare, în special a celor care vizează evitarea efectelor perturbatoare cauzate de actualele circumstanțe economice și sociale și de situația geografică ale Campione d’Italia și asigurarea unor condiții de concurență echitabile prin atenuarea costurilor ridicate ale energiei, este oportun ca prezenta decizie să se aplice de la 1 ianuarie 2021. Prin prevederea aplicării măsurii de derogare de la o dată anterioară intrării în vigoare sunt respectate așteptările legitime ale operatorilor de pe piață și ale persoanelor fizice, deoarece măsura de derogare nu aduce atingere drepturilor și obligațiilor acestora.
                  
               
                     (7)
                  
                  
                     Fiecare autorizație acordată în temeiul articolului 19 alineatul (2) din Directiva 2003/96/CE trebuie să fie strict limitată în timp. Pentru a oferi comunei Campione d’Italia un grad suficient de certitudine, autorizația ar trebui acordată pe o perioadă de șase ani. Cu toate acestea, pentru a nu aduce atingere evoluțiilor viitoare ale cadrului juridic existent, este oportun să se prevadă că, în cazul în care Consiliul, hotărând în temeiul articolului 113 din Tratatul privind funcționarea Uniunii Europene, introduce un sistem general modificat de impozitare a produselor energetice cu care prezenta autorizație nu ar fi compatibilă, prezenta autorizație încetează să se aplice la data la care devin aplicabile respectivele norme generale.
                  
               
                     (8)
                  
                  
                     Prezenta decizie nu aduce atingere aplicării normelor Uniunii privind ajutoarele de stat,
                  
               ADOPTĂ PREZENTA DECIZIE:
         
            Articolul 1
            Italia este autorizată să aplice rate reduse de impozitare la motorina utilizată pentru încălzire și la energia electrică furnizate în comuna Campione d’Italia, cu condiția respectării nivelurilor minime de impozitare prevăzute la articolele 9 și 10 din Directiva 2003/96/CE.
         
         
            Articolul 2
            Prezenta decizie se aplică de la 1 ianuarie 2021 până la 31 decembrie 2026.
            Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, introduce un sistem general modificat de impozitare a produselor energetice cu care autorizația acordată la articolul 1 din prezenta decizie nu ar fi compatibilă, prezenta decizie încetează să se aplice de la data la care devin aplicabile respectivele norme generale.
         
         
            Articolul 3
            Prezenta decizie se adresează Republicii Italiene.
         
         
            Adoptată la Luxemburg, 5 octombrie 2021.
            
               
                  Pentru Consiliu
               
               
                  Președintele
               
               A. ŠIRCELJ
            
         
         
            (1)  JO L 283, 31.10.2003, p. 51.